KIRJALLINEN KYSYMYS E-1755/02

esittäjä(t): Hugues Martin (PPE-DE) komissiolle

(19. kesäkuuta 2002)

Aihe: EuroVälimeri-kumppanuus

EuroVälimeri-kumppanuuden voima perustuu osaltaan siihen, että tietyt kaupungit haluavat edistää Euroopan kaupunkien ja itäisen ja eteläisen Välimerenalueen kaupunkien yhteistyötä.

Esimerkiksi Bordeaux on perustanut Euroopan kaupunkien verkoston yhteyteen tällaista yhteistyötä varten työryhmän, joka on laatinut hankkeen nimeltä Euromed-sopimus. Hankkeeseen liittyy kaupunginjohtajien poliittinen julistus, jonka Bordeaux'n varapormestari Alain Juppé esitti Barcelonassa 22. helmikuuta 2002.

Euroopan parlamentti antoi tukensa Euromed-sopimukselle päätöslauselmassaan T5-0178/2002 komission tiedonannosta neuvostolle ja Euroopan parlamentille Valenciassa 22. ja 23. huhtikuuta 2002 pidettävän EuroVälimeri-alueen ulkoasiainministerien kokouksen valmistelemiseksi. Valenciassa kokoontuneet ministerit hyväksyivät toimintasuunnitelmassaan Euromed-sopimuksen ja pyysivät tutkimaan sitä perusteellisesti.

Euroopan unionin toiminta EuroVälimeri-kumppanuuden voimistamiseksi ja vuonna 1995 tehdyn Barcelonan julistuksen jatkamiseksi on tuotava käytännön tasolle vahvistamalla kaupunkien roolia.

- Aikooko komissio luoda Välimeren maiden kanssa tehtävää yhteistyötä koskevan hajautetun ohjelman, joka on saman tapainen kuin ohjelma Latinalaisen Amerikan ja Aasian kanssa?

- Suostuisiko komissio läheiseen yhteistyöhön Euroopan kaupunkien Euroopan ja Välimeren kaupunkien Euromed-sopimusta ohjaavan komitean kanssa seuraavan Meda-alueohjelman laatimisessa?

- Aikooko komissio korvata Euromed-sopimukseen kuuluvilla toimilla ohjelmat, jotka Meda-ohjelmasta vuoden 2003 jälkimmäisellä puoliskolla tehtävän arvioinnin mukaan eivät ole antaneet odotettuja tuloksia?

Christopher Pattenin komission puolesta antama vastaus

(19. heinäkuuta 2002)

Komissio seuraa mielenkiinnolla paikallis- ja alueviranomaisten EuroVälimeri-kumppanuuden yhteydessä tekemiä aloitteita. Erityisen mielenkiinnon kohteina ovat yhdistysten kuten Eurocités tai Coppem tekemät aloitteet, joissa paikallisyhteisöt pyritään sitomaan nykyistä tiiviimmin Barcelonan prosessiin.

Kunnallishallinnoilla onkin keskeinen asema Välimeren kumppaneiden ja jäsenvaltioiden kansalaisyhteiskuntien lähentämisessä toisiinsa. Ne voivat ja niiden pitää ottaa aktiivinen rooli sosiaalisen ja inhimillisen kehityksen alalla tehtävässä yhteistyössä ja aivan erityisesti silloin, kun on kyse lähihallinnosta, kuten paikallishallinnosta, liikenteestä, ympäristöstä, kulttuuriperinnöstä, sosiaalipalveluista ja muista vastaavista. Komissio katsoo, että tällaista yhteistyötä voidaan kehittää edelleen paikallis- ja aluehallinnoille luonteenomaisia välineitä käyttäen.

On tärkeää korostaa sitä, että sellaiset alueelliset tai kansalliset MEDA-ohjelmat, joista julkaistaan ehdotuspyyntö, ovat nykyisin avoimia paikallisyhteisöille tai paikallishallintojen verkostoille. Nämä voivat jo nyt saada rahoitusta sellaisista ohjelmista kuin SMAP (ympäristöalan lyhyen ja keskipitkän aikavälin toimintasuunnitelma), Eumedis (televiestintä), Euromed Héritage (kulttuuriperintö ja -vaihto) ja Euromed Jeunesse, joihin kuuluu hankkeita, joihin paikallisyhteisöt voivat osallistua.